《贯时轩》
宋代·谢薖

旧时王子猷，爱竹仅成癖。斯人向千载，论世心莫逆。

吾轩谧竹向，寓意比三益。俗士旧雨来，今雨定扫迹。

城北有陈侯，眉宇初未识。似闻臭味同，炯炯见胸臆。

愿言登子轩，哦句呼阿客。看君阴森下，玉润映连璧。

龙吟秋夜永，卧听风摵摵。或当命柴车，独咏此君侧。

兴尽悠然反，谁能煖君席。

作者简介：谢薖（kē）（1074～1116）字幼盘，自号竹向居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与兄齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。